Α-aminoadipátová dráha

α-aminoadipátová dráha je biochemická dráha, ktorou niektoré organizmy syntetizujú aminokyselinu lyzín. U eukaryotov sa táto dráha objavuje len u niektorých druhov kvasiniek, vyšších húb (ktoré v bunkovej stene obsahujú chitín) a červenoočiek. Taktiež bola objavená u baktérií rodu Thermus a u baktérie Pyrococcus horikoshii, takže by dráha mohla byť bežnejšia, než sa pôvodne predpokladalo. Vďaka svojmu rozšíreniu by dráha mohla byť vhodným cieľom pre antimykotiká.

α-aminoadipátová dráha je jednou z dvoch známych dráh biosyntézy lyzínu. Druhou známou dráhou, ktorú využívajú napríklad rastliny, je diaminopimelátová dráha.

 Reakcie 

V prvom kroku kondenzuje acetyl-CoA s α-ketoglutarátom za vzniku homocitrátu a voľného koenzýmu A. Túto reakciu katalyzuje homocitrátsyntáza:

 acetyl-CoA + α-ketoglutarát → homocitrát + HSCoA

Homocitrát sa následne mení na homoakonitát, ktorý sa mení na homoizocitrát. Reakciu katalyzuje homoakonitáza:

 homocitrát → homoakonitát → homoizocitrát

Homoizocitrát sa v ďalom kroku dekarboxyluje pôsobením homoizocitrátdehydrogenázy, čím vzniká α-ketoadipát. Elektróny sa presúvajú na NAD+:

 homoizocitrát + NAD+ → α-ketoadipát + NADH + H+ + CO2

α-ketoadipát sa následne transaminuje pôsobením aminoadipáttransaminázy, čím vzniká α-aminoadipát, po ktorom je táto dráha pomenovaná. Zdrojom aminoskupiny je glutamát, ktorý sa mení na α-ketoglutarát:

 α-ketoadipát + glutamát → α-aminoadipát + α-ketoglutarát

Aminoadipátreduktáza redukuje α-aminoadipát, čím vzniká 2-aminoadipát-6-semialdehyd. V procese sa štiepi ATP na AMP a PPi, zdrojom elektrónov je NADPH:

 α-aminoadipát  + ATP + NADPH + H+ → 2-aminoadipát-6-semialdehyd + AMP + PPi + NADP+

Reakciou produktu s glutamátom vzniká sacharopín. Túto reakciu katalyzuje sacharopínreduktáza:

 2-aminoadipát-6-semialdehyd + glutamát + NADPH + H+ → sacharopín + NADP+ + H2O 

Sacharopín sa následne štiepi za vzniku lyzínu a α-ketoglutarátu. Reakciu sprostredkováva sacharopíndehydrogenáza:

 sacharopín + NAD+ + H2O → lyzín + α-ketoglutarát + NADH + H+

 Rozklad lyzínu 
Premena lyzínu na α-ketoadipát počas rozkladu lyzínu prebieha rovnakými krokmi, ale v opačnom poradí. Ten sa následne mení na glutaryl-CoA až po finálny produkt, ktorým je acetoacetát.

 Referencie 

 Pozri aj 
 Kyselina adipová

 Zdroj 

Kategória:Biosyntéza
Kategória:Metabolické dráhy
Kategória:Látková premena